《壬子八月十四夜对月》
元代·刘诜

万里轻阴晚忽收，天公有意作风流。今年对月又为客，明日无云始是秋。

多病情怀成老态，早凉天气似中州。少陵儿女痴何似，共景悬知不共愁。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。